和閭丘莘叟中秋玩月
作者：吳芾
朝代：宋

paragraphs: 平生愛明月，夜坐長忘眠。
每見冰輪上，兩足先跰躚。
清賞意未足，常恐雲油然。
老來有餘興，猶不減少年。
今歲值秋半，一醉擬流連。
無何山雨來，不見觚稜圓。
尚意閏餘夕，百分棹觥船。
居然遂此願，使我喜欲顛。
引滿對清影，席地仍幕天。
豈知賢伯仲，亦愛此嬋娟。
與我嗜好同，清夜聳詩肩。
此景已買斷，初不用一錢。
况復有佳句，還與月爭妍。
愧我無好語，濫繼聯珠篇。